‘Puk is steeds ŉ apartheidsinstelling’ sê ministerDr. Blade Nzimande. Foto: GCIS Nzimande het Donderdag tydens ŉ mediakonferensie reaksie gelewer op die sogenaamde Wessels-verslag. Dié verslag oor die oriëntering en beweerde ontgroeningspraktyke by die NWU is deur ŉ onafhanklike ondersoektaakspan opgestel ná mediaberigte van ŉ sogenaamde “Nazi-kultuur” by die Potchefstroomkampus. Die verslag het egter bevind dat daar nie ŉ kultuur van nazisme of fascisme by dié kampus bestaan nie. “Die raad se verslag word verwelkom, veral omdat dit blyk ‘n eerlike introspeksie te wees,” het Nzimande gesê. “Dit is veral verfrissend dat daar ŉ stilswyende erkenning is dat die NWU se institusionele model problematies is. Dit blyk dat die model ontwerp is om grootliks ŉ mono-kulturele omgewing te bevorder wat hoofsaaklik ontwerp is vir wit Afrikaners op die Potchefstroomkampus. Die universiteit moet ‘n kultuur op al sy kampusse bevorder wat Afrikaans in ‘n oop en inklusiewe wyse insluit.” Volgens Nzimande kon die taakspan daarin slaag om geloofwaardige gevolgtrekkings te maak en hy het die waarnemings en aanbevelings in die verslag verwelkom. “Ek het egter ŉ ongemaklike gevoel dat die taakspan slegs aan die puntjie van die ysberg geraak het, aangesien die ondersoek slegs een maand geduur het en die taakspan ernstige uitdagings gehad het en onder meer belemmer is om alle relevante feite en verslae te ontbloot.” Hy het gesê dit is duidelik dat daar “diepgewortelde praktyke” by die NWU voorkom wat studente se menseregte skend. Volgens Nzimande is daar meer as een keer bevind dat die probleme eie is aan die Potchefstroomkampus. “Dit sluit spesifieke ontgroeningspraktyke by koshuise in en is hoofsaaklik gemik op eerstejaarstudente wat kwesbaar is en veral diegene wat nie van die dominante Afrikaanse voerskole af kom nie.” Nzimande het die taakspan versoek om te verseker dat die universiteit se bestuur die aanbevelings van die Wessels-verslag so gou as moontlik implementeer en om op ŉ kwartaallikse basis aan hom en die universiteitsgemeenskap terugvoer te gee. “Ek het spesifiek versoek dat die taakspan deurdruk met die hersiening van die institusionele model wat toegelaat het dat die problematiese kultuur steeds voorkom op die Potchefstroomkampus.” Hy het die taakspan ook versoek om prosesse in plek te stel om die “effektiewe transformasie van NWU te verseker”.